text: [{"text_idx": "#000004", "text": "Balaa Ibiddaa guyyaa kaleessaa Yaman buufata Doonii Hudeeydaa keessatti uumameen nyaataa fi meeshaaleen gargaarsaa heddu kan barbadaaye tahuun beekame. Naannawa finciltoonni Huusii too\u2019atan keessatti balaan ibiddaa Mana Kuusaa Dhaabbata mootummoota gamtoomaniitti ejensii nyaataa addunyaa \u201cWorld Food Program\u201d irratti dhaqqabe kanaan, gargaarsi dhaabbatichi namoota beelaa fi dhibeef saxilamaniif geessuuf walitti qabe, guututti kan barbadaaye tahuu hojjattoonni dhaabbatichaa Rooytersitti himan."}, {"text_idx": "#000005", "text": "Ka\u2019umsi balaa kanaa hanga ammaatti kan hin beekkamin akka tahee fi eega ibiddi ka\u2019een booda osoo hin babal\u2019atin to\u2019achuudhaaf tattaffiin godhame laafaa akka ture gabaasichi ni ibsa."}, {"text_idx": "#000006", "text": "Dhaabbanni fayyaa addunyaa akka jedhutti, lolli Yaman keessatti waggaa Sadi dura jalqabame, lammiilee biyyatti beelaa hamaa akkasumas dhibee Koleeraatiif Saaxilee jira. Balaa beelaa Yaman keessatti uumame, UN \u201cgaaga\u2019ama hamaa kanaan dura hin argamin\u201d jechuun kan moggaase yoo tahu, namoonni Miiliyoona 22 fi kuma 200 gargaarsa nyaataa kan barbaadan yoo tahu, miiliyoonni 8 fi kuma 600 ammoo haala yaaddessa keessa jiru."}]